Clotilde Armand, atac la funcționarii de la Primăria Sectorului 1: "Ritmul de muncă impus de mine a devenit un coșmar pentru cei care stau degeaba pe banii cetățenilor".
Primarul Clotilde Armand susține că ritmul de muncă pe care l-a impus în cadrul Primăriei Sectorului 1 a devenit un coșmar pentru unii funcționari. Aceștia se plâng că sunt stresați și fie pleacă de tot, fie cer transferul la alte instituții, precizează edilul.
Primarul Sectorului 1 susține că a impus noi standarde în Primărie care nu pot fi îndeplinite de unii funcționari."Ritmul de muncă impus de mine în Primăria Sectorului 1 a devenit un coșmar pentru unii funcționari. Tot mai mulți dintre ei aleg să plece în alte structuri sau acuză că au devenit: stresați. E foarte bine dacă scăpăm în felul acesta de acei funcționari care erau obișnuiți să nu facă absolut nimic pe banii cetățenilor. Totuși, suntem aici pentru a servi comunitatea, nu partidele sau interesele unora", a anunțat Clotilde Armand pe Facebook. Potrivit primarului Armand, ultimele plecări au fost de la Poliția Locală. Două funcționare au demisionat și ulterior s-ar fi angajat la cabinetul parlamentar al fostului primar, mai spune Clotilde Armand.